REGOLAMENT TAL-KUMMISSJONI (KE) Nru 207/2008
tal-5 ta’ Marzu 2008
li jadotta l-ispeċifikazzjonijiet tal-modulu ad hoc ta’ l-2006 dwar id-dħul taż-żgħażagħ fis-suq tax-xogħol previsti mir-Regolament tal-Kunsill (KE) Nru 577/98
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 577/98 tad-9 ta’ Marzu 1998 dwar l-organizzazzjoni ta’ stħarriġ ta’ kampjuni tal-forza tax-xogħol fil-Komunità (1), b'mod partikolari l-Artikolu 4(2) tiegħu,
Billi:
(1)
Il-linji gwida Ewropej għall-Impjieg (2) jinkludu numru ta’ orjentazzjonijiet ta’ politika relevanti għall-impjieg taż-żgħażagħ, li jenfasizzaw li għandhom isiru aktar sforzi biex iwittu t-toroq għaż-żgħażagħ u biex inaqqsu il-qgħad fost iż-żgħażagħ. Dawn il-linji gwida jirreferu wkoll għall-miri u l-livelli ta’ referenza stipulati fl-Istrateġija Ewropea ta’ l-Impjieg sa mill-2003 għat-tnaqqis ta’ tluq bikri mill-iskola, iż-żieda fil-livelli ta’ kisba edukattiva u “bidu ġdid” għaż-żgħażagħ qiegħda.
(2)
Il-livelli edukattivi ta’ referenza huma mnaqqxa fil-Programm ta’ Ħidma ta’ Edukazzjoni u Taħriġ 2010 li huwa implimentat mill-Istati Membri u l-Kummissjoni (3). Dawn il-livelli ta’ referenza għandhom jgħinu fil-monitoraġġ taż-żieda fil-livelli ta’ kisba edukattiva u fit-tagħlim li jissokta matul il-ħajja u għat-tnaqqis ta’ dawk li jitilqu bikri mill-iskola - għanijiet ta’ politika mmirati biex iħejju bl-aħjar mod iż-żgħażagħ għall-ħajja professjonali u soċjali tagħhom.
(3)
Id-Deċiżjoni tal-Kunsill 2006/702/KE tas-6 ta’ Ottubru 2006 dwar il-Linjigwida Strateġiċi tal-Komunità dwar Koeżjoni (4) ssejjaħ lill-Istati Membri sabiex jagħtu attenzjoni speċjali għall-“implimentazzjoni tal-Patt Ewropew taż-Żgħażagħ, billi jiffaċilitaw l-aċċess għall-impjieg għaż-żgħażagħ, billi jtaffu t-transizzjoni mill-edukazzjoni għax-xogħol, inkluż permezz ta’ pariri ta’ gwida tal-karriera, għajnuna fit-tlestija ta’ l-edukazzjoni, aċċess għal taħriġ u apprendistat xieraq”.
(4)
Konsegwentement, teżisti ħtieġa evidenti għal sett ta’ data komprensiv u paragunabbli dwar id-dħul taż-żgħażagħ fis-suq tax-xogħol sabiex jissorvelja l-progress lejn għanijiet komuni ta’ l-Istrateġija Ewropea ta’ l-Impjiegi u tal-Proċess ta’ Inklużjoni Soċjali.
(5)
Ir-Regolament tal-Kummissjoni (KE) Nru 384/2005 tas-7 ta’ Marzu 2005 li jadotta l-programm ta’ moduli ad hoc, li jkopri s-snin 2007 sa l-2009, għall-istħarriġ kampjun tal-forza tax-xogħol previst mir-Regolament tal-Kunsill (KE) Nru 577/98 (5) kien diġà jinkludi modulu ad hoc dwar id-dħul taż-żgħażagħ fis-suq tax-xogħol. Il-lista ta’ varjabbli għal dan il-modulu għandha tiġi ddefinita.
(6)
Il-miżuri stipulati f'dan ir-Regolment huma skond l-opinjoni tal-Kumitat tal-Programm Statistiku,
ADOTTAT DAN IR-REGOLAMENT:
Artikolu 1
Il-lista dettaljata ta’ varjabbli li għandha tinġabar fl-2009 mill-modulu ad hoc dwar id-dħul taż-żgħażagħ fis-suq tax-xogħol għandha tkun kif stipulata fl-Anness.
Artikolu 2
Dan ir-Regolament għandu jidħol fis-seħħ fis-seba' jum wara l-publikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Marzu 2008.